Denne materialespecifikation vedrører armaturer med og uden udtræksslange.

En ansøgning kan kun omfatte byggevarer, der har samme sundhedsmæssige egenskaber, og som er ens med hensyn til formål, konstruktion, fremstillingsproces og materialesammensætning. Dette fremgår af godkendelsesbekendtgørelsens § 6, stk. 1. Derfor kan du ikke ansøge om godkendelse af armaturer uden udtræksslange i samme ansøgning som armaturer med udtræksslange.

Før du udfylder din materialespecifikation anbefales det, at du har udfyldt skemaet over produktnavne/versioner, så du har et komplet overblik over, hvilke byggevarer der indgår i din ansøgning, og hvordan du bestemmer testversionen (se nedenfor).

Skemaerne i dette dokument udvider sig, når du udfylder cellerne. Hvis du skal tilføje en ny række i skemaerne, skal du, når du står i den sidste celle i en række, trykke på tasten ”Tab” på dit tastatur.

**Anvendelse af toksikologisk rådgiver**
I visse tilfælde skal du anvende en toksikologisk rådgiver til at foretage en toksikologisk vurdering af byggevaren og udfærdige et relevant testprogram samt efterfølgende foretage en vurdering og konklusion af testresultaterne.

Der er krav herom, når byggevaren eller dens enkeltkomponenter består af:

* Plast/elastomerer.

**Oplysninger om byggevaren og dens enkeltkomponenter**
Du skal nedenfor angive oplysninger om de enkeltkomponenter og materialer, der indgår i den ansøgte byggevare, og som kommer i berøring med eller kan afgive stoffer til drikkevand. Du skal kun anføre oplysningerne på det detailniveau, der er nødvendigt for at oplyse ansøgningen. Hvis din byggevare udelukkende er lavet af én og samme materialetype, kan du således bare anføre ”hele byggevaren” og materialetypen i det relevante skema nedenfor. På samme måde kan du gruppere delkomponenter af byggevaren, hvis de er lavet af samme materialetype. De anførte delkomponenter skal kunne genfindes i det fremsendte tegningsmateriale.

Du skal udfylde de skemaer og rubrikker nedenfor, der er relevante for din ansøgning, og vedhæfte den udfyldte materialespecifikation til ansøgningsskemaet.

**Testversionen (den version af byggevaren, der er repræsentativ for ansøgningen)**

Alle oplysningerne i skemaerne nedenfor skal opgives ud fra den version af byggevaren, som er repræsentativ for alle de ansøgte versioner, og som ved testning udgør ”worst case” i forhold til kontakt med og risiko for afsmitning af sundhedsskadelige stoffer til drikkevand.

Hvis du kun søger om godkendelse af ét armatur, så er det dette armatur med eventuel udtræksslange og med eventuel tilhørende tilslutningsslange, der skal testes på, uanset størrelsen af slangesættet.

Hvis du søger på to eller flere armaturer, skal du angive en testversion, der er repræsentativ for det spekter af armaturer, du søger om.

For den del af armaturet, der er lavet af metal, er testversionen eller ”worst case” den udgave af byggevaren, som har den største berøring med drikkevand, dvs. typisk det største volumen, som skal testes i forhold til kravene i godkendelsesbekendtgørelsen. Dette gælder ved test for både bly, cadmium og nikkel. Testversionen vil i disse tilfælde typisk omfatte selve armaturet, dvs. armaturhus, tud, enkeltkomponenter i armaturet og eventuelt fastmonteret tilslutningsrør af metal.

For den del af armaturet, der er af plast/elastomerer, er "worst case” uafhængig af størrelse, men skal defineres af din toksikologiske rådgiver ud fra de materialer af plast/elastomerer, som byggevaren eller enkeltkomponenter er sammensat af. Din toksikologiske rådgiver skal som led i sin vurdering og fastlæggelse af det relevante testprogram begrunde, hvilken version af byggevaren der skal testes som testversion. Tilsvarende gælder for enkeltkomponenter af plast/elastomerer. Byggevaren eller komponenterne testes med areal/volumen-forhold på 1, dvs. at et areal på 1 cm2 svarer til 1ml vand, hvis det er muligt.

Hvis dit armatur bliver markedsført med tilhørende tilslutningsslange og/eller udtræksslange med fittings, skal du også vedrørende slangen udfylde materialespecifikationen for ”Rør og slanger af plast/elastomerer” og vedrørende fittings materialespecifikationen for ”Fittings, fordelerrør, ventiler o.l. af metal og plast/elastomerer”. Deri angiver du ”worst case” for henholdsvis slange og fittings i overensstemmelse med vejledningen i den pågældende materialespecifikation.

For så vidt angår selve armaturet skal alle de ovennævnte komponenter, der indgår i en ansøgning om godkendelse af et armatur med eller uden udtræksslange, anføres i nedenstående skemaer.

Hvis du er i tvivl om, hvad der er testversionen, kan du afklare det med sekretariatet på mail, før du går i gang med testningen.

**Angivelse af testversion**
I skemaet her skal du anføre testversionen af byggevaren, som du udfylder skemaerne nedenfor ud fra:

|  |  |  |  |
| --- | --- | --- | --- |
| **Brand navn** | **Produktnavn** | **Vare-/serienummer**(Valgfrit) | **Dimension: Volumen for armaturets drikkevandsberørte dele** |
|  |  |  |  |

Note: For armaturer, der udelukkende består af rustfrit stållegeringer EN 1.4000-1.4999, er der ikke krav om testning, og du behøver derfor ikke angive en testversion.

Hvis der anvendes flere testversioner, skal de anføres. Der kan ikke anføres testversioner, som ikke er omfattet af ansøgningen.

**Undtagelser af komponenter i marginal berøring med drikkevand**
Hvis du ønsker at undtage enkeltkomponenter i din byggevare fra testning, skal du følge dette:

Visse typer af enkeltkomponenter er kun i marginal berøring med drikkevand, enten arealmæssigt eller tidsmæssigt, og da de således ikke i væsentligt omfang er i berøring med drikkevand, er de derfor undtaget fra at skulle vurderes og testes. Arealmæssigt drejer det sig om mindre enkeltkomponenter, der som udgangspunkt har et drikkevandsberørt areal på mindre end 4 cm2, når byggevaren anvendes, f.eks. O-ringe, øvrige mindre pakninger samt andre små enkeltkomponenter. Tidsmæssigt drejer det sig om enkeltkomponenter, der er i berøring med drikkevand mindre end 30 minutter ad gangen, f.eks. hvis kontakten er begrænset til kontakt, mens tapningen foretages. Du kan se listen over eksempler på undtagelser på ordningens hjemmeside.

Kartoucher og luftblandere, der er beregnet til at indgå i et armatur, er ikke omfattet af krav om godkendelse og dermed heller ikke krav om testning.

Sekretariatet behøver ikke informationer om sådanne undtagne enkeltkomponenter, men de skal fremgå af tegningsmaterialet i ansøgningen.

Hvis du mener, at der er andre enkeltkomponenter i testversionen af byggevaren, som kun er i marginal berøring med drikkevand, enten arealmæssigt eller tidsmæssigt, skal du anføre dem i dette skema og begrunde nærmere, hvorfor de skal undtages fra at skulle vurderes og testes. Hvis begrundelsen vedrører arealmæssig marginal berøring, skal enkeltkomponentens drikkevandsberørte areal altid være angivet.

|  |  |  |  |
| --- | --- | --- | --- |
| **Komponenter, der har marginal berøring med drikkevand** | **Areal-mæssigt**(Sæt kryds) | **Tids-mæssigt**(Sæt kryds) | **Begrundelse** |
|  |  |  |  |

**Drikkevandsberørte komponenter og materialer, der kan give risiko for afsmitning til drikkevandet**
Du skal i rubrikkerne nedenfor under punkt A og B kun anføre alle de enkeltkomponenter i byggevaren, der er i kontakt med eller kan give afsmitning til drikkevandet, og som i omfang (areal) og grad af berøring (tid) har væsentlig kontakt med drikkevandet (dvs. ikke kun marginal kontakt).

Hvis byggevaren produceres og markedsføres som kombinationer af forskellige delkomponenter, skal samtlige disse komponenter anføres på skemaerne nedenfor.

Hvis en komponent i byggevaren har en selvstændig, gældende ”Godkendt til drikkevand”-godkendelse eller VA-godkendelse (sundhedsmæssige egenskaber), som du ønsker at lægge til grund i din ansøgning om godkendelse i stedet for testning af komponenten, skal du anføre det pågældende godkendelsesnummer ud for komponenten. For VA-godkendelser er det kun godkendelser for komponenter, der godkendt sundhedsmæssigt før 1. april 2013, men stadig gældende, som kan lægges til grund. Du skal endvidere vedhæfte selve VA-godkendelsen til ansøgningen.

Udenlandske godkendelser skal som udgangspunkt ikke anføres eller vedlægges, men der kan være grundlag eller baggrundsdokumentation for udenlandske godkendelser, som eventuelt kan anvendes som dokumentation. Det kan f.eks. være konkrete udenlandske toksikologiske vurderinger, testprogrammer og testresultater, såfremt de er i overensstemmelse med godkendelsesbekendtgørelsens krav og derfor kan indgå i dokumentationen for den ansøgte byggevare.

Hvis du ønsker at lægge en kommende ”Godkendt til drikkevand”-godkendelse af en enkeltkomponent til grund for din ansøgning om godkendelse af en byggevare, skal du i stedet anføre sagsnummeret for ansøgningen om godkendelse af komponenten som selvstændig byggevare. Behandlingen af din ansøgning må i givet fald afvente, at der udstedes godkendelse for enkeltkomponenten som selvstændig byggevare.

**A. Oplysninger om komponenter af metal**
Nedenfor skal du angive legeringstyper for de komponenter af metal, der indgår i byggevaren, ved at udfylde skema 1 og 2 i det omfang, det er relevant for din byggevare. Hvis din byggevare ikke indeholder metal, kan du springe dette afsnit over.

Du skal angive enten legeringens nummer eller formlen/sammensætningen. Du skal ikke vedlægge dokumentation for legeringstypen.

Du skal endvidere angive, hvis der er særlige belægninger på komponenten eller stoffer fra forarbejdningsprocesser, der kan have afsmittende effekt til drikkevandet.

**1. Rustfri stållegeringer EN 1.4000-1.4999**For rustfri stållegeringer af typen EN 1.4000-1.4999 er der ikke krav om testning. Du skal anføre legeringstypen nedenfor.

Hvis komponenten er forkromet eller forniklet, skal der dog testes for nikkel efter skema 2 i bilag 1 i godkendelsesbekendtgørelsen. Du skal derfor i disse tilfælde vedlægge testdokumentation for nikkel udført som akkrediteret prøvning på tre prøveemner i overensstemmelse med skema 2 i bilag 1.

|  |  |  |  |  |
| --- | --- | --- | --- | --- |
| **Komponent** | **Legering****(Anfør legeringstype)** | **Forkromning/ fornikling (Sæt kryds)** | **Evt. belægninger/ stoffer fra forarbejd- ningsproces (Anfør)** | **Godkendt til drikkevand GDV/ VA-godkendelse (Anfør godkendelsesnr.)** |
|  |  |  |  |  |

**2. Andre metallegeringer**
Alle andre metallegeringer skal testes for bly og cadmium efter skema 2 i bilag 1 i godkendelsesbekendtgørelsen. Du skal anføre legeringstype nedenfor.

Hvis komponenten er forkromet eller forniklet, skal der desuden testes for nikkel efter skema 2 i bilag 1. Du skal derfor i disse tilfælde vedlægge testdokumentation for nikkel udført som akkrediteret prøvning på tre prøveemner i overensstemmelse med skema 2 i bilag 1.

Kontrol af sporbarheden mellem legeringstype og materialedokumentation indgår i det årlige tilsyn.

|  |  |  |  |  |
| --- | --- | --- | --- | --- |
| **Komponent** | **Legering****(Anfør legeringstype)** | **Forkromning/ fornikling (Sæt kryds)** | **Evt. belægninger/ stoffer fra forarbejd- ningsproces** **(Anfør)** | **Godkendt til drikkevand GDV/ VA-godkendelse (Anfør godkendelsesnr.)** |
|  |  |  |  |  |

**B. Oplysninger om komponenter af plast/elastomerer**Nedenfor skal du angive de plasttyper/elastomerer, der indgår i byggevaren, ved at udfylde skemaet i det omfang, det er relevant for din byggevare. Hvis din byggevare ikke indeholder plast/elastomerer, kan du springe dette afsnit over.

For alle komponenter af plast eller elastomerer (på nær dem, der er undtaget generelt eller konkret som nævnt ovenfor) skal der på grundlag af en toksikologisk vurdering udfærdiges et testprogram og foretages testning efter skema 1 i bilag 1 i godkendelsesbekendtgørelsen for relevante stoffer, der kan påvirke drikkevandet.

Du skal derfor vedlægge ansøgningen din toksikologiske rådgivers vurdering og testprogram, den relevante testdokumentation og din toksikologiske rådgivers vurdering af testresultatet.

|  |  |  |
| --- | --- | --- |
| **Komponent** | **Materialetype** | **Godkendt til drikkevand GDV/ VA-godkendelse(Anfør godkendelsesnr.)** |
|  |  |  |

**Erklæring om variantproduktion**
Hvis ansøgningen om byggevaren også skal omfatte variantproduktion (”on demand”), skal det produktspekter, der ønskes omfattet af godkendelsen, angives i nedenstående skema.

Variantproduktion betyder, at du gerne vil kunne producere din byggevare i varianter, der ikke eksisterer på nuværende tidspunkt, evt. ud fra kundeforespørgsler, inden for et givent produktspekter. Ved variantproduktion kan byggevaren leveres efter en særlig bestilling ("on-demand") til en konkret aftager, som bestiller samme udgave af byggevaren med hensyn til konstruktion, fremstillingsproces og materiale, men i en variant med særlige dimensioner, som ikke udgør en af de versioner, der indgår i versionslisten.

Du skal kun vælge variantproduktion, hvis det er noget, du allerede anvender i din produktion eller har konkrete planer om at anvende. Hvis du kun ønsker at markedsføre og producere de varianter, du har angivet i din liste over produktnavne/versioner, skal du ikke udfylde nedenstående skema.

Produktspekteret for variantproduktionen skal være i overensstemmelse med den testversion af byggevaren, som ligger til grund for ansøgningen.

Ansøger erklærer på tro og love, at de variantprodukter, som virksomheden vil fremstille med henvisning til godkendelsen af den ansøgte byggevare, vil ligge inden for det angivne produktspekter.

|  |  |  |
| --- | --- | --- |
| **Brand navn** | **Produktnavn** | **Overordnet vare-/serienummer****/type /model**(Valgfrit) |
|  |  |  |

|  |
| --- |
| **Produktspekter for omfattede variantprodukter** |
| *Diameter DN* | *Mindste* |  |
| *Største* |  |
| *Længde* | *Mindste* |  |
| *Største* |  |
| *Andet* |  |
| *Andet* |  |